নজিরবিহীন বিপত্তিতে তীব্র জলঙ্কটের আশঙ্কা দক্ষিণ কলকাতার বিস্তীর্ণ অংশে। জলের সমস্যা দেখা দিতে পারে দক্ষিণ চব্বিশ পরগনার মহেশতলা পুর এলাকাতেও। 
শনিবার রাতে কলকাতা পুরসভার গার্ডেনরিচ ওয়াটার ট্রিটমেন্ট প্ল্যান্টে পাম্প ফেটে গিয়ে বিপত্তির সূত্রপাত। পুরসভা সূত্রে খবর, আচমকাই একটি পাম্প ফেটে গিয়ে জলপ্রকল্পের ফেজ ওয়ান অংশে জল ঢুকতে শুরু করে। প্রায় কুড়ি ফুট জলের তলায় চলে যায় তিনটি পাম্প। ওই অংশে বন্ধ করে দিতে জল পরিশোধনের কাজ। খবর পেয়ে রাতেই ঘটনাস্থলে ছুটে যান মেয়র শোভন চট্টোপাধ্যায়। ডুবুরি নামিয়ে পাম্পের ভাল্ব বন্ধ করে পাম্পিং স্টেশনে জল ঢোকা বন্ধ করা হয়। নিতে হয় দমকলের সাহায্য। রাতভর চেষ্টার পরে পাম্পিং স্টেশনের জমা জল বের করা সম্ভব হয়। 
পুরসভার জল সরবরাহ দফতরের ইঞ্জিনিয়াররা জানাচ্ছেন, যে অংশে বিভ্রাট দেখা দিয়েছে তাতে কলকাতা পুরসভার গার্ডেনরিচ, বেহালা ছাড়াও মহেশতলা এবং পূজালি পুর এলাকাতেও জল সরবরাহ ব্যাহত হবে। জল সরবরাহ ব্যাহত হতে পারে যাদবপুর এবং টালিগঞ্জ অঞ্চলেও। তবে জল সরবরাহ পুরোপুরি বন্ধ না করে ওই এলাকাগুলিতে কিছুটা করে হলেও জল সরবরাহের চেষ্টা করছেন পুর কর্তৃপক্ষ। প্রথমে আশঙ্কা করা হয়েছিল, হয়তো গোটা দক্ষিণ কলকাতাতেই এ দিন জল সরবরাহ করা সম্ভব হবে না। শেষ পর্যন্ত অবশ্য এ দিন সকালে বেহালা, গার্ডেনরিচের মতো অংশ বাদ দিয়ে দক্ষিণ কলকাতার বেশিরভাগ অংশে জল সরবরাহ করতে পেরেছে পুরসভা।
দেখুন ভিডিও ১
 

মেয়র শোভন চট্টোপাধ্যায় নিজে সারারাত ঘটনাস্থলে উপস্থিত থেকে পরিস্থিতির তদারকি করেন। মেয়র-সহ পুরসভার অভিজ্ঞ ইঞ্জিনিয়াররাও স্বীকার করে নিচ্ছেন, পাম্প ফেটে এমন বিপত্তি বিরল। কীভাবে পাম্প ফেটে গেল তাও তাঁরা বুঝতে পারছেন না। যেহেতু দীর্ক্ষক্ষণ পাম্প এবং অন্যান্য যন্ত্রাংশ জলের তলায় ছিল, তাই ক্ষয়ক্ষতি কতটা হয়েছে তা বুঝতেও সময় লাগছে পুর ইঞ্জিনিয়ারদের। তবে, পরিস্থিতি স্বাভাবিক হতে বেশ কয়েকদিন লাগবে বলেই মনে করা হচ্ছে।
রাতে কী জানান মেয়র, দেখুন ভিডিও ২
 

মেয়র শোভন চট্টোপাধ্যায় জানিয়েছেন, গার্ডেনরিচ জলপ্রকল্পের বাকি যে তিনটি ফেজ রয়েছে, সেখান থেকে জল নিয়ে বেহালা, গার্ডেনরিচের মতো এলাকাগুলিতে জল সরবরাহ চালু রাখার চেষ্টা করা হচ্ছে। যুদ্ধকালীন পরিস্থিতিতে কাজ চলছে বলে আশ্বস্ত করেছেন মেয়র। 

এই বিষয়ে অন্যান্য খবর

দিদির ফোন কাননকে, মেয়রের ব্যক্তিগত বিষয়ে নাক গলাবে না দল


গত কয়েকদিন ধরেই নিজের ব্যক্তিগত জীবনের সমস্যার জেরে মেয়র হিসেবে শোভনের ভূমিকা নিয়ে বার বার প্রশ্ন উঠেছে। শনিবার রাত থেকে অবশ্য মেয়র হিসেবে নিজের যথার্থ দায়িত্বই পালন করেন শোভন। গোটা রাত জেগে তদারকি করে পরিস্থিতি স্বাভাবিক করার চেষ্টা করেন তিনি।